Tirsdag d. 4. februar 2020 blev en 33-årig mand blev kort før klokken 09.30 stukket ned med kniv på Thuresensvej i Nørresundby. Overfaldet fandt sted på gaden. Efterfølgende efterlyste Nordjyllands Politi tre-fire personer der forsvandt fra stedet i en sort stationcar. Personerne var alle iført hættetrøjer eller jakker med hætte, og de havde slået hætten op samt bar hue. Nu er Nordjyllands Politi så slået til på en ukendt adresse på Sjælland. - De to anholdte formodede gerningsmænd er henholdsvis 26 år og 32 år, og vi har via vores arbejde med sagen fået slået fast, at der er et forudgående kendskab mellem den forurettede og en af de formodede gerningsmænd, fortæller politikommissær ved Nordjyllands Politi, Martin Rolighed, i en pressemeddelelse. Det er afhøring af vidner samt sikret overvågningsmateriale og tekniske spor fra gerningsstedet, der nu har ført til anholdelserne. Hvilket motiv der ligger bag knivoverfaldet, vil Nordjyllands Politi ikke ind på i henhold til den videre efterforskning. Men de skriver at: "Anholdelserne er en udløber af et intenst efterforskningsforløb – og en efterfølgende planlagt og koordineret anholdelsesaktion ledet af Nordjyllands Politi, men med assistance fra flere politikredse på Sjælland." Stukket flere gange Det 33-årige offer blev stukket i både arm og ben og efterfølgende bragt til Aalborg Universitetshospital. Han blev hurtigt konstateret uden for livsfare. Nordjyllands Politi formoder, at der stadig er flere gerningsmænd på fri fod. De to anholdte mænd er sigtet for overtrædelse af straffelovens § 245 – kvalificeret vold. De vil onsdag blive fremstillet i grundlovsforhør ved Retten i Aalborg.

Opsummering:
Nordjyllands Politi har anholdt to formodede gerningsmænd til et knivoverfald i Nørresundby d. 4. februar i år. Anholdelserne fandt sted ved en koordineret aktion på Sjælland.